ตลาดหุ้นเอเชียเช้านี้ปรับตัวขึ้น ขานรับ GDP สหรัฐฯไตรมาส 2 ขยายตัวเกินคาด
ตลาดหุ้นเอเชียเช้านี้ปรับตัวขึ้น ขานรับ GDP สหรัฐฯไตรมาส 2 ขยายตัวเกินคาด
30 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขานรับตัวเลข GDP ไตรมาส 2 ของสหรัฐที่ขยายตัวแข็งแกร่งเกินคาด นอกจากนี้ ตลาดหุ้นเอเชียยังได้รับแรงหนุนจากดัชนีดาวโจนส์ตลาดหุ้นนิวยอร์กที่ปิดในแดนบวกเมื่อคืน ขณะที่ดัชนี S&amp;P500 และ Nasdaq ทำสถิติปิดทำนิวไฮติดต่อกันเป็นวันที่ 4 โดยได้แรงหนุนจากมุมมองด้านบวกที่นักลงทุนมีต่อการเจรจาการค้าระหว่างสหรัฐกับแคนาดา
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,020.18 จุด เพิ่มขึ้น 171.96 จุด, +0.75%
ดัชนี SSE Composite ตลาดหุ้นจีนเปิดวันนี้ที่ 2,769.33 จุด เพิ่มขึ้น 0.04 จุด, +0.00%
ดัชนี HSI ตลาดหุ้นฮ่องกงเปิดวันนี้ที่ 28,533.93 จุด เพิ่มขึ้น 117.49 จุด, +0.41%
ดัชนี TAIEX ตลาดหุ้นไต้หวันเปิดวันนี้ที่ 11,153.97 จุด เพิ่มขึ้น 54.40 จุด, +0.49%
ดัชนี KOSPI ตลาดหุ้นเกาหลีใต้เปิดวันนี้ที่ 2,313.11 จุด เพิ่มขึ้น 4.08 จุด, +0.18%
ดัชนี FTSE STI ตลาดหุ้นสิงคโปร์เปิดวันนี้ที่ 3,247.14 จุด เพิ่มขึ้น 3.22 จุด, +0.10%
ดัชนี FBMKLCI ตลาดหุ้นมาเลเซียเปิดวันนี้ที่ 1,821.54 จุด เพิ่มขึ้น 0.90 จุด, +0.05%
ขณะที่นักลงทุนขานรับมุมมองบวกเกี่ยวกับการเจรจาการค้าระหว่างสหรัฐฯ กับแคนาดา โดยนางคริสเทีย ฟรีแลนด์ รมว.ต่างประเทศแคนาดา ได้เดินทางไปยังกรุงวอชิงตันเพื่อเจรจากับผู้แทนการค้าสหรัฐเกี่ยวกับการทำข้อตกลง NAFTA ฉบับใหม่ หลังจากที่สหรัฐสามารถบรรลุข้อตกลงการค้าทวิภาคีกับเม็กซิโกก่อนหน้านี้
ด้านนายจัสติน ทรูโด นายกรัฐมนตรีแคนาดา กล่าวว่า มีความเป็นไปได้ที่แคนาดาและสหรัฐฯจะสามารถบรรลุข้อตกลงการค้าเสรีอเมริกาเหนือ (NAFTA) ก่อนเส้นตายวันศุกร์นี้ของประธานาธิบดีโดนัลด์ ทรัมป์ ถ้าหากข้อตกลงดังกล่าวให้ผลประโยชน์ที่ดีต่อแคนาดา
นอกจากนี้ ตลาดยังได้แรงหนุนหลังจากกระทรวงพาณิชย์สหรัฐเปิดเผยตัวเลขประมาณการครั้งที่ 2 ของผลิตภัณฑ์มวลรวมภายในประเทศ (GDP) ประจำไตรมาส 2 เมื่อคืนนี้ โดยระบุว่า GDP ขยายตัว 4.2% ซึ่งสูงกว่าตัวเลขประมาณการครั้งที่ 1 ที่ระดับ 4.1% และสูงกว่าตัวเลขคาดการณ์ของนักวิเคราะห์ที่ระดับ 4.0% โดยได้แรงหนุนจากการที่ภาคธุรกิจเพิ่มการใช้จ่ายในด้านซอฟต์แวร์